DOI: 10.14457/tu.the.2015.476
title: สัมฤทธิผลการประชาสัมพันธ์เพื่อส่งเสริมการท่องเที่ยวโครงการ “12 เมืองต้องห้ามพลาด” ของการท่องเที่ยวแห่งประเทศไทย

description: งานวิจัยเรื่อง "สัมฤทธิผลของการประชาสัมพันธ์เพื่อส่งเสริมการท่องเที่ยวโครงการ “12 เมืองต้องห้ามพลาด”ของการท่องเที่ยวแห่งประเทศไทย” มีวัตถุประสงค์เพื่อศึกษา การวางแผนกลยุทธ์การประชาสัมพันธ์โครงการ 12 เมืองต้องห้ามพลาด การรับรู้โครงการ 12 เมืองต้องห้ามพลาด แรงจูงใจในการตัดสินใจท่องเที่ยวในแหล่งท่องเที่ยวของโครงการ 12 เมืองต้องห้ามพลาด และความคิดเห็นของนักท่องเที่ยวที่มีต่อโครงการ 12 เมืองต้องห้ามพลาด    การวิจัยนี้เป็นการศึกษาเชิงผสานวิธี (Mixed Method) ประกอบด้วย 2 ส่วน คือ การวิจัยเชิงคุณภาพ (Qualitative Research ) ที่ใช้การสัมภาษณ์เชิงลึก (In-depth Interview)  ซึ่งมีกลุ่มตัวอย่างได้แก่ ผู้บริหารและพนักงานระดับปฏิบัติการ ของการท่องเที่ยวแห่งประเทศไทย จำนวน 5 คน สามารถสรุปการวางแผนกลยุทธ์การดำเนินงานได้ 4 ขั้นตอนดังนี้1. ขั้นตอนการแบ่งภารกิจและหน้าที่ให้เหมาะสมกับการดำเนินงาน และการแจกแจงงบปะมาณให้กับหน่วยงานฝ่ายต่าง ๆ เพื่อร่วมกันประชาสัมพันธ์โครงการฯ2. ขั้นตอนการวางแผนการใช้สื่อเพื่อการประชาสัมพันธ์ แต่ละฝ่ายจะใช้แผนภาพรวมโครงการฯ เป็นแนวทางในการดำเนินการ กำหนดกลุ่มเป้าหมาย กำหนดสื่อ และกำหนดตัวชี้วัด3. ขั้นตอนการดำเนินการประชาสัมพันธ์ จะมีการสร้างการรับรู้ผ่านสื่อต่าง ๆ โดยเน้นสื่อมวลชนเป็นหลัก และสร้างแจงจูงใจโดยใช้บุคคลที่มีชื่อเสียงเพื่อกระตุ้นการเดินทางของนักท่องเที่ยว4. ขั้นตอนประเมินผล โดยใช้สถิติจำนวนนักท่องเที่ยวที่เข้าไปท่องเที่ยวใน 12 เมืองต้องห้ามพลาดเป็นตัวชี้วัดความสำเร็จของโครงการ    การวิจัยเชิงปริมาณ (Quantitative Research) ใช้แบบสอบถาม (Questionnaire) เป็นเครื่องมือในการเก็บรวบรวมข้อมูล โดยกลุ่มตัวอย่างที่ใช้ศึกษาในการวิจัยครั้งนี้ คือ นักท่องเที่ยวที่เคยไปท่องเที่ยวในพื้นที่โครงการ 12 เมืองต้องห้ามพลาดในช่วงปี 2558 พบว่า กลุ่มตัวอย่างทั้งหมด 400 คน เป็นเพศหญิงมากที่สุด ส่วนใหญ่มีอายุ 20-39 ปี มีสถานภาพโสดมากที่สุด มีการศึกษาระดับปริญญาตรี และส่วนใหญ่มีอาชีพบริษัทเอกชนมากที่สุด      กลุ่มตัวอย่างมีการรับรู้เนื้อหาในประเด็น “สถานที่ท่องเที่ยวที่น่าสนใจ” จากช่องทางสื่อออนไลน์มากที่สุด ซึ่งจากผลการทดสอบสมมติฐานพบว่า นักท่องเที่ยวส่วนใหญ่มีอายุ 20-39 ปี สถานภาพโสดและมีอาชีพนักเรียน/นักศึกษา จะมีความสัมพันธ์กับการรับรู้การประชาสัมพันธ์โครงการ 12 เมืองต้องห้ามพลาดผ่านสื่อออนไลน์ และอาชีพข้าราชการมีความสัมพันธ์กับการรับรู้การประชาสัมพันธ์โครงการ 12 เมืองต้องห้ามพลาดผ่านสื่อมวลชน ในส่วนของแรงจูงใจในการตัดสินใจท่องเที่ยวในโครงการ 12 เมืองต้องห้ามพลาด พบว่ากลุ่มตัวอย่าง มีแรงจูงใจในประเด็น “ผ่อนคลายจากความเครียด” และ ประเด็น “สถานที่ถ่ายรูปสวยงาม” ระดับมากที่สุด ซึ่งจากผลการทดสอบสมมติฐานพบว่า นักท่องเที่ยวที่มีเพศชายจะมีแรงจูงใจในการตัดสินใจท่องเที่ยวใน 12 เมืองต้องห้ามพลาดน้อยกว่านักท่องเที่ยวเพศหญิง และนักท่องเที่ยวที่มีระดับการศึกษาปริญญาตรีจะมีแรงจูงใจ    ในการตัดสินใจท่องเที่ยวใน 12 เมืองต้องห้ามพลาดมากกว่าผู้ที่มีระดับการศึกษาสูงกว่าปริญญาตรี ในส่วนของการทดสอบสมมติฐานด้านรับรู้การประชาสัมพันธ์ที่มีผลกับแรงจูงใจในการตัดสินใจท่องเที่ยวในโครงการ 12 เมืองต้องห้ามพลาด พบว่า การรับรู้การประชาสัมพันธ์ผ่านสื่อสังคมออนไลน์และสื่อของ ททท.และพันธมิตรมีผลต่อแรงจูงใจของนักท่องเที่ยวในการตัดสินใจท่องเที่ยว 12 เมืองต้องห้ามพลาด และในส่วนของผลการวิจัยด้านความคิดเห็นต่อโครงการ 12 เมืองต้องห้ามพลาด พบว่ากลุ่มตัวอย่างมีความคิดเห็นในประเด็น “แหล่งท่องเที่ยวสวยงามน่าประทับใจ” ระดับมากที่สุด